Keywords

Summary



Keywords

1. Akty inštitúcií – Rozhodnutie, ktorým sa menia a dopĺňajú pravidlá týkajúce sa systému dobrovoľného doplnkového dôchodkového zabezpečenia poslancov Európskeho parlamentu – Uverejnenie – Oznámenie prostredníctvom intranetu inštitúcie – Nedostupnosť pre bývalých poslancov – Použiteľnosť rozhodnutia podriadeného oznámeniu na internete

2. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Podmienky priznania – Kumulatívna povaha

3. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Nezmluvná povaha

4. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Zrušenie možnosti vyplácať časť nároku na dôchodok vo forme paušálnej sumy – Porušenie zásady ochrany legitímnej dôvery – Neexistencia

5. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Zrušenie možnosti vyplácať časť nároku na dôchodok vo forme paušálnej sumy a možnosť predčasného dôchodku – Porušenie zásady proporcionality – Neexistencia

6. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Predloženie zmien a doplnení s cieľom finančne vyrovnať systém – Prípustnosť

(Článok 232 prvý odsek ZFEÚ)

7. Právo Európskej únie – Zásady – Rovnosť zaobchádzania – Pojem – Súdne preskúmanie – Obmedzenia

8. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Zvýšenie veku odchodu do dôchodku – Porušenie zásady rovnosti zaobchádzania z dôvodu neprijatia prechodných opatrení, akými sú opatrenia pre úradníkov Únie – Neexistencia

(Nariadenie Rady č. 723/2004)

9. Európsky parlament – Pravidlá o úhrade výdavkov a príspevkov poslancov – Systém dobrovoľného doplnkového dôchodkového zabezpečenia – Zmena – Povinnosť predbežnej konzultácie s generálnym tajomníkom Parlamentu a kvestormi – Neexistencia

(Rokovací poriadok Európskeho parlamentu, článok 21 ods. 2)

Summary

1. Ako všeobecne záväzný akt, ktorý nie je určený konkrétnemu príjemcovi, nie je rozhodnutie predsedníctva Európskeho parlamentu o zmene a doplnení pravidiel týkajúcich sa systému (dobrovoľného) doplnkového dôchodkového zabezpečenia poslancov, ktoré sa nachádzajú v prílohe VII pravidiel o úhrade výdavkov a príspevkov poslancov, nutné individuálne oznámiť, ale jeho vstup do platnosti je podmienený uverejnením. Základná zásada právneho poriadku Európskej únie totiž vyžaduje, aby akt vydaný orgánmi verejnej moci nebol uplatňovaný voči osobám podliehajúcim súdnej právomoci predtým, než mali možnosť sa s ním oboznámiť.

Keďže nejde o akt, pre ktorý článok 254 ES stanovuje uverejnenie v Úradnom vestníku Európskej únie , každá iná vhodná forma uverejnenia musí byť považovaná za dostatočnú. V rozsahu, v akom uvedené rozhodnutie predstavuje akt vnútornej organizácie, je nutné pripustiť, že dotknuté osoby s ním boli oboznámené v súlade s pravidlami, ktoré upravujú oznámenie takýchto opatrení v rámci tejto inštitúcie. V tejto súvislosti je uverejnenie na intranete v súlade s praxou vykonávanou v Parlamente v prípade poslancov vykonávajúcich svoju funkciu dostatočné. Naopak v prípade bývalých poslancov, ktorí nemajú prístup k intranetu Parlamentu, je nevyhnutné uverejniť daný akt na internete.

Ako všeobecne záväzný akt musí dané rozhodnutie vstúpiť do platnosti pre všetky osoby podliehajúce súdnej právomoci, ktorých právne postavenie ovplyvňuje, v rovnaký okamih tak z dôvodu právnej istoty, ako aj z dôvodu zásady rovnosti zaobchádzania. Okrem toho možnosť osôb podliehajúcich súdnej právomoci oboznámiť sa s aktom tvorí podmienku jeho použiteľnosti, a preto je potrebné v tejto súvislosti zohľadniť dátum, keď sa posledná z dotknutých osôb podliehajúcich súdnej právomoci mohla s týmto aktom oboznámiť.

(pozri body 32 – 34, 37)

2. Z článku 1 ods. 1 pravidiel týkajúcich sa systému (dobrovoľného) doplnkového dôchodkového zabezpečenia poslancov Európskeho parlamentu nachádzajúceho sa v prílohe VII Pravidiel o úhrade výdavkov a príspevkov poslancov jasne vyplýva, že poslanec musí na to, aby nadobudol nárok na doplnkový dôchodok, splniť kumulatívne všetky z uvedených podmienok, t. j. po prvé prispievať do systému doplnkového dôchodkového zabezpečenia minimálne dva roky, po druhé ukončiť svoje funkcie a po tretie dosiahnuť vek odchodu do dôchodku (60 rokov pred 14. júlom 2009, 63 rokov v súčasnosti). Fakt, že poslanec alebo bývalý poslanec splnil poslednú z uvedených podmienok bez ohľadu, o ktorú z týchto podmienok ide, tak predstavuje skutočnosť spôsobujúcu vznik jeho nároku na doplnkový dôchodok.

(pozri body 40, 56)

3. Systém doplnkového (dobrovoľného) dôchodkového zabezpečenia poslancov Európskeho parlamentu prílohy VII Pravidiel o úhrade výdavkov a príspevkov poslancov patrí výlučne do právomocí verejnej moci, ktorými disponuje Parlament na to, aby mohol plniť poslanie, ktoré mu je zverené Zmluvami. Z toho vyplýva, že práva a povinnosti vyplývajúce z tohto systému pre Parlament a pre poistených poslancov treba v dôsledku toho vnímať v rámci štatutárneho zväzku, ktorý ich spája, a teda nemajú zmluvný pôvod, ale patria do verejného práva, pričom toto konštatovanie nespochybňuje skutočnosť, že dotknuté osoby sa dobrovoľne zapojili do uvedeného systému.

(pozri body 61, 148)

4. Pozri text rozhodnutia.

(pozri bod 66)

5. Pozri text rozhodnutia.

(pozri body 70 – 72, 93 – 95, 107, 132)

6. V rámci vykonávania svojej právomoci upravovať systém doplnkového dôchodkového zabezpečenia poslancov, ktorý sa nachádza v prílohe VII Pravidiel o úhrade výdavkov a príspevkov poslancov, môže Európsky parlament platne stanoviť zmeny a doplnenia smerujúce najmä k cieľu v najväčšej možnej miere vylúčiť akýkoľvek finančný dôsledok pre európskych daňovníkov, zaistiť, aby všetky náklady boli rozdelené spravodlivým spôsobom a za riadneho zohľadnenia potreby vysvetliť rozhodnutia verejnosti a v najväčšej možnej miere zachovať likviditu penzijného fondu. Ak sa totiž v systéme dôchodkového zabezpečenia, ktorý sa zakladá na poistno-matematickom výpočte, v rámci ktorého musí celkový ročný príspevok poistenca a Parlamentu v zásade pokrývať celý nárok na dôchodok nadobudnutý v tom istom roku, preukáže, že predpovede výnosov aktív fondu, v závislosti od ktorých boli určené príspevky, boli príliš optimistické, je potrebné dospieť k záveru, že príspevky poistencov a Parlamentu boli v minulosti príliš nízke na financovanie nárokov na príslušný dôchodok. Na vyrovnanie systému je teda v zásade odôvodnené zvýšiť príspevky tak poistencov, ako aj Parlamentu.

V tejto súvislosti bolo rozhodnutie zvýšiť vek odchodu do dôchodku v rámci systému doplnkového dôchodkového zabezpečenia v zásade odôvodnené zložitou finančnou situáciou v doplnkovom penzijnom fonde, pričom nie je relevantné tvrdenie, podľa ktorého bol vek stanovený na základe odôvodnení uplatniteľných v rámci povinného systém dôchodkového zabezpečenia.

(pozri body 73 – 75, 98, 145)

7. Pozri text rozhodnutia.

(pozri body 112, 113)

8. Pokiaľ ide o zmeny a doplnenia systému dobrovoľného doplnkového dôchodkového zabezpečenia poslancov Európskeho parlamentu, ktorý sa nachádza v prílohe VII Pravidiel o úhrade výdavkov a príspevkov poslancov, skutočnosť, že vek odchodu do dôchodku sa zvýšil bez prechodných opatrení, nie je diskriminačná len na základe skutočnosti, že v prípade zmien a doplnení ostatných systémov dôchodkového zabezpečenia Spoločenstva takéto opatrenia prijaté boli. Na jednej strane poslanci a na druhej strane úradníci Únie sa nachádzajú v značne odlišnej skutkovej a právnej situácii, čo môže odôvodniť uplatnenie odlišného zaobchádzania, pokiaľ ide o prijatie prechodných opatrení.

Pokiaľ ide o zmenu a doplnenie systému dôchodkového zabezpečenia úradníkov Únie upravenú v nariadení č. 723/2004, ktorým sa mení a dopĺňa Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev, prechodné opatrenia pozostávajú jednak z vyňatia určitých úradníkov zamestnaných k dátumu vstupu do platnosti zmien a jednak z uplatnenia odstupňovania zmien v závislosti od veku úradníka zamestnaného k dátumu ich vstupu do platnosti. V tomto kontexte je dôležité uviesť, že starobný dôchodok, ktorý môžu úradníci Únie očakávať, predstavuje vo väčšine prípadov najdôležitejšiu alebo jedinú časť príjmu v starobe, na ktorú majú nárok z titulu ich profesionálnej činnosti. Naopak mandát poslanca Parlamentu nemožno vo všeobecnosti charakterizovať ako jedinú profesionálnu činnosť. Bežne je totiž vykonávaný po inej alebo pred inou profesionálnou činnosťou, prípadne paralelne s ňou. Preto doplnkový dôchodok poslancov Európskeho parlamentu predstavuje pre bývalých poslancov vo všeobecnosti len časť príjmu v starobe, pričom títo poslanci zvyčajne nadobudli v rámci ich profesionálnej činnosti aj iné nároky na dôchodok. Z toho vyplýva, že zmena systému doplnkového dôchodkového zabezpečenia neovplyvňuje poistencov rovnakým spôsobom ako zmena systému dôchodkového zabezpečenia úradníkov Únie.

Okrem toho sa zmena systému dôchodkového zabezpečenia úradníkov Únie, ktorá bola prijatá v rámci nariadenia č. 723/2004, zakladá na odlišných dôvodoch, ako sú tie uvedené v rozhodnutí o zmene systému doplnkového dôchodkového zabezpečenia poslancov Európskeho parlamentu. Zvýšenie veku odchodu do dôchodku úradníkov, ako aj zníženie ročných sadzieb prírastku dôchodkových práv totiž predstavuje prispôsobenie systému dôchodkového zabezpečenia progresívnemu demografickému vývoju a nie reakciu na hlbokú krízu uvedeného systému. Naopak rozhodnutie zmeniť systém doplnkového dôchodkového zabezpečenia poslancov, a najmä rozhodnutie zvýšiť vek odchodu do dôchodku v rámci tohto systému bolo odôvodnené osobitne naliehavou situáciou, pokiaľ ide o likviditu a úroveň pokrytia nárokov na dôchodok.

(pozri body 114, 117 – 121, 123, 124)

9. Pozri text rozhodnutia.

(pozri body 137, 138)